REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

12 Broj 06-2/219-12

25. oktobar 2012. godine

B e o g r a d

Z A P I S N I K

12. SEDNICE ODBORA ZA FINANSIJE, REPUBLIČKI BUDžET

I KONTROLU TROŠENjA JAVNIH SREDSTAVA

ODRŽANE 23. OKTOBRA 2012. GODINE

Sednica je počela u 9,10 časova.

Sednicom je predsedavala Vesna Kovač, predsednik Odbora.

Sednici Odbora su prisustvovali zamenik predsednika Odbora, Radojko Obradović i članovi Odbora: Zoran Antić, Veroljub Arsić, Zoran Kasalović, dr Milorad Mijatović, Zoltan Pek, Dragan Tomić i Momo Čolaković i Mirjana Marjanović, Zoran Pralica i Boško Ristić, zamenici članova Odbora.

Sednici nisu prisustvovali članovi Odbora: Vojislav Vujić, Žika Gojković, mr Božidar Đelić, Bojan Đurić i Đorđe Stojšić.

Sednici je prisustvovao narodni poslanik, dr Vladimir Marinković, zamenik člana Odbora.

Sednici su prisustvovali Aleksandar Kocić i Predrag Aleksić iz Ministarstva finansija i privrede i Dejan Lasica iz Ministarstva saobraćaja.

Radojko Obradović je pre utvrđivanja predložio dopunu dnevnog reda tačkom: Razno.

Na predlog predsedavajuće, većinom glasova (osam za, jedan uzdržan) usvojen je sledeći

D n e v n i r e d

1. Razmatranje Predloga zakona o potvrđivanju Ugovora o garanciji (AD Železnice Srbije: Rehabilitacija pruga) između Republike Srbije i Evropske banke za obnovu i razvoj, koji je podnela Vlada (broj 340-2998/12 od 27. septembra 2012.godine);

2. Razmatranje Predloga zakona o potvrđivanju Ugovora o garanciji (Projekat unapređenja vodnih sistema u Subotici) između Republike Srbije i Evropske banke za obnovu i razvoj, koji je podnela Vlada (broj 325-3103/12 od 5. oktobra 2012.godine);

3. Razmatranje Predloga zakona o potvrđivanju Sporazuma između Vlade Republike Srbije i Vlade Gruzije o saradnji i uzajamnoj pomoći u carinskim pitanjima, koji je podnela Vlada (broj 483-3119/12 od 6. oktobra 2012.godine);

4. Razno.

Pre prelaska na raspravu po tačkama dnevnog reda, Odbor je usvojio većinom glasova (sedam za, dva uzdržana) zapisnik 11. sednice Odbora za finansije, republički budžet i kontrolu trošenja javnih sredstava.

**Prva tačka dnevnog reda** – Razmatranje Predloga zakona o potvrđivanju Ugovora o garanciji (AD Železnice Srbije: Rehabilitacija pruga) između Republike Srbije i Evropske banke za obnovu i razvoj.

Dejan Lasica je rekao da se radi o aranžmanu koji je vredan 95 miliona evra kojim će se izvršiti modernizacija 140 km pruga na koridoru-X, na ukupno šest deonica na kojima će se nakon predviđene modernizacije pruga postići brzina do 120 km/čas, čime će se povećati konkurentnost železnice u transportu roba.

Odbor je u skladu sa čl. 155. stav 3. i 170. Poslovnika Narodne skupštine odlučio većinom glasova (devet za) da predloži Narodnoj skupštini da prihvati PREDLOG ZAKONA O POTVRĐIVANjU UGOVORA O GARANCIJI (AD ŽELEZNICE SRBIJE: REHABILITACIJA PRUGA) IZMEĐU REPUBLIKE SRBIJE I EVROPSKE BANKE ZA OBNOVU I RAZVOJ, koji je podnela Vlada, u celini.

Za izvestioca Odbora na sednici Narodne skupštine određena je Vesna Kovač, predsednik Odbora.

**Druga tačka dnevnog reda -** Razmatranje Predloga zakona o potvrđivanju Ugovora o garanciji (Projekat unapređenja vodnih sistema u Subotici) između Republike Srbije i Evropske banke za obnovu i razvoj.

Aleksandar Kocić je istakao da je garancija Republike predviđena budžetom za 2012. godinu, a predviđa izgradnju objekata za unapređenje vodnih sistema u Subotici, standardni su uslovi Evropske banke za obnovu i razvoj, marža je 1%, kredit će vraćati opština Subotica, a predviđeno je 2.040.000 evra bezpovratne pomoći gradu Subotici.

Odbor je u skladu sa članom 155. stav 3. i 170. Poslovnika Narodne

skupštine odlučio većinom glasova (11 za) da predloži Narodnoj skupštini da prihvati PREDLOG ZAKONA O POTVRĐIVANjU UGOVORA O GARANCIJI (PROJEKAT UNAPREĐENjA VODNIH SISTEMA U SUBOTICI) IZMEĐU REPUBLIKE SRBIJE I EVROPSKE BANKE ZA OBNOVU I RAZVOJ, koji je podnela Vlada, u celini.

Za izvestioca Odbora na sednici Narodne skupštine određena je Vesna Kovač, predsednik Odbora.

**Treća tačka dnevnog reda -** Razmatranje Predloga zakona o potvrđivanju Sporazuma između Vlade Republike Srbije i Vlade Gruzije o saradnji i uzajamnoj pomoći u carinskim pitanjima, koji je podnela Vlada (broj 483-3119/12 od 6. oktobra 2012.godine).

Predrag Aleksić je rakao da se radi o tipkom sporazumu koji će omogućiti da carinski organi zemalja ugovornica pruže pomoć jedna drugoj, primenom ovih carinskih propisa predupređuje se krijumčarenje, olakšava međusobni robni promet i pruža pomoć u skladu nacionalnim propisima zemalja ugovornica.

Odbor za finansije, republički budžet i kontrolu trošenja javnih sredstava razmatrio je i odlučio u skladu sa čl. 155. stav 3. i 170. Poslovnika Narodne skupštine većinom glasova (11 za) da predloži Narodnoj skupštini da PREDLOG ZAKONA O POTVRĐIVANjU SPORAZUMA IZMEĐU VLADE REPUBLIKE GRUZIJE O SARADNjI I UZAJAMNOJ POMOĆI U CARINSKIM PITANjIMA, koji je podnela Vlada, u celini.

Za izvestioca Odbora na sednici Narodne skupštine određena je Vesna Kovač, predsednik Odbora.

**Četvrta tačka dnevnog reda –** Razno.

Radojko Obradović je istakao da je Državna revizorska institucija u poslednjih pet godina izvršila reviziju ZR budžeta Republike Srbije za 2008, 2009. i 2010. godinu, više od 10 revizija lokalnih samouprava, 15-20 revizija ministarstava i 10-15 revizija lokalnih javnih preduzeća. Državna revizorska institucija, može, prema Zakonu, da postupa po nalazima revizije a Narodna skupština razmatra njihove njihove izveštaje bez prava odlučivanja, s tim što nadležni Odbor Narodne skupštine razmatra izveštaje DRI i daje preporuke, ako za to postoji potreba.

Često se u preporukama DRI sugeriše izmena ili dopuna nekog zakona, a rasprava po preporukama u Narodnoj skupštini bi omogućila raspravu i usvajanje preporuka, kojima bi se sugerisalo Vladi da izvrši izmene i dopune nekih zakona ili izradu novih zakonskih rešenja.

On je dalje istakao da se iz godine u godinu u izveštajima o reviziji Državne revizorske institucije provlače sistemski problemi na koje ova institucija ukazuje, koji bi trebalo da se u narodnom periodu otklone. Do sada Narodna skupština nije razmatrala ni usvajala izveštaje DRI i preporuke Odbora.

Nekoliko preporuka se provlače iz godine u godinu u izveštajima DRI i ukazuju na:

- nedovoljan ili nikakav rad budžetske inspekcije, koja bi trebala da se formira i na lokalu;

- nepostojanje jedinstvene evidencije državne imovine;

- neorganizovanu internu kontrolu i internu reviziju u institucijama;

- probleme u sferi javnih nabavki;

- probleme u primeni različitih metodologija evidentiranja i iskazivanja stanja javnog duga i t. d.

Nakon izlaganja, Radojko Obradović je predložio da Odbor formira pet radnih grupa sa po tri člana i to za razmatranje izveštaja DRI o reviziji: javnih preduzeća na lokalu; lokalnih samouprava; ministarstava; ZR budžeta Republike Srbije za 2008, 2009, 2010. i 2011.godinu i izveštaja za AP Vojvodinu.

Odbor za finansije, republički budžet i kontrolu trošenja javnih sredstava je zaključio, većinom glasova, da se na jednoj od narednih sednica Odbora obrazuju radne grupe za analizu izveštaja DRI i pripremu izveštaja i preporuka Odbora za Narodnu skupštinu.

Sednica je završena u 9,35 časova.

Tonski snimak sednice Odbora je sastavni deo ovog zapisnika.

za SEKRETAR ODBORA PREDSEDNIK ODBORA

Dragica Krstić-Purešević Vesna Kovač